F’dawn l-aħħar jiem, iċ-ċkejkna Francesca Rausi, bit-tbissima tagħha, iddominat il-mezzi tax-xandir, anki lil hinn minn xtutna. Minkejja li hija down syndrome , lit-tifla t’erba’ snin xejn ma jxekkilha milli tagħmel dak li tħobb, l-immudellar. F’dan l-isfond, dan l-aħħar, Francesca ħadet sehem fi sfilata tal-moda f’Malta, u serqet il-qlub bit-tbissima tagħha u n-natural ħelu li jikkaratterizzaha. Mistiedna waqt ‘TVAM’, omm Francesca, Michelle, qalet li l-għadd ta’ messaġġi ta’ ringrazzjament li tirċievi mingħand in-nies, itellgħuha fis-seba’ sema. Michelle spjegat li minn dejjem kienet il-ħolma tagħha li bintha sservi ta’ eżempju għal tfal u żgħażagħ down syndrome biex ma jaqtgħu qalbhom qatt u minn xejn. Fost l-oħrajn, omm Francesca rringrazzjat minn qalbha lil Ivan Gaffiero, l-organizzatur tal-isfilata li ħadu sehem fiha għadd ta’ tfal down syndrome bħal Francesca, u li fi kliemha kienet identifikazzjoni eżatta ta’ xi tfisser verament inklużjoni soċjali.